એવા સાધકોએ સંભવ છે કે પોતાના પૂર્વજન્મોમાં બીજા ભળતા માર્ગોનો અનુભવ કર્યો હોય અને હવે એમનો એ અનુભવ એમને એમના ધ્યેય તરફ લઈ જતો હોય. બીજા સામાન્ય પ્રવાહોનું મહત્વ એમના જીવનમાં એટલે જ નથી જણાતું. સદગુરુ એમની જીવનનૌકાને પ્રસંગોપાત્ત સાધનાની મહાન સરિતામાં આગળ હંકારે છે અને બીજા ધ્યેય તરફ જઈ રહેલા સાધકોના દર્શનનું સૌભાગ્ય પણ એને સાંપડતું રહે છે. એમનામાંથી સુયોગ્યને પસંદ કરીને એ પરમાત્માની દિશામાં આગળ વધે છે.